Érsek, Árpád, minister dopravy a výstavby SR (2017-09-07):
Pán minister ďakuje za otázku. Vážený pán poslanec, vážený pán predsedajúci, dovoľte, aby som prečítal jeho odpoveď. Možnosť zvrátiť proces brexitu tu vo všeobecnosti až do momentu vystúpenia UK z EÚ teoreticky stále rastie. V takom prípade by bolo potrebné, aby EÚ ukázalo, vzalo späť svoj jednostranný akt, t. j. notifikáciu o vystúpení z Európskej únie podľa čl. 50 zmluvy o EÚ, s čím by musela súhlasiť EÚ 27. V opačnom prípade, a to aj v situácii, že by sa nepodarilo dosiahnuť dohodu, resp. ak by sa nepodarilo ju ratifikovať, členstvo UK v EÚ skončí ex lege automaticky uplynutím dvojročnej lehoty podľa čl. 50 zmluvy EÚ, t. j. k 29. 3. 2011. Zároveň existuje možnosť, aby sa obe strany v prípade potreby dohodli na predĺžení dvojročnej lehoty. Pokiaľ ide o vyhlásenie vedúceho kancelárie predsedu EK o zastavení brexitu v súvislosti s nezhodami počas rokovania britského parlamentu o tzv. great repeal act, v tomto prípade ide o výlučne vnútroštátnu záležitosť UK, a preto by ani prípadné neschválenie tohto zákona nemalo vplyv na brexit. Účelom uvedeného zákona je zachovať právnu kontinuitu a prevziať do britského vnútroštátneho práva legislatívu EÚ, ktorá momentom brexitu prestane v UK platiť. Následne si UK bude prevzatú európsku legislatívu upravovať a meniť podľa vlastného uváženia, keďže v danom momente už pôjde o britské vnútroštátne právo. Pokiaľ by nedošlo k schváleniu tohto zákona, znamenalo by to právne vákuum v britskom vnútroštátnom právnom prostredí, odchod UK z EÚ by to však nezvrátilo. Dovoľte mi však využiť tento čas aj na poskytnutie aktuálnych informácií k samotnému procesu negociácií. K dnešnému dňu prebehli tri kolá rokovaní, posledné minulý týždeň 28. až 31. 8. 2017, strany zatiaľ nedospeli k výraznému posunu v žiadnej zo zásadných tém, s výnimkou užitočných diskusií o írskej otázke a čiastočne aj o otázkach práv občanov. V oblasti práv občanov bol dosiahnutý konsenzus v otázke dôchodkových práv, ktoré by mali byť zachované v súlade s právnymi predpismi EÚ, čo by aj v budúcnosti zaručilo výplatu ex post dôchodkov EÚ. Toto bola pre vládu Slovenskej republiky veľmi dôležitá otázka, aby sa podarilo zaistiť a garantovať vyplácanie dôchodkov pre našich občanov, ktorí v UK pracovali alebo ešte pracujú. Najväčším problémom zostáva otázka finančného usporiadania, kde UK kladie prekážky a nechce uznať svoje finančné záväzky presahujúce dátum brexitu. Najakceptovateľnou je pre UK ďalej aj jurisdikcia Súdneho dvora EÚ, aj keď Briti už čiastočne zmenili rétoriku a pripúšťajú nepriamu jurisdikciu cez špeciálne vytvorený rezolučný arbitrážny mechanizmus. Prioritou EÚ 27 je aj naďalej rokovať sekvenčne, t. j. najskôr vynegociovať základné parametre odchodu UK z EÚ, až potom začať negociácie budúcich vzťahov. Napokon záujmom UK je rokovať o odchode z EÚ súbežne s rokovaniami o nastavení budúcich vzťahov. Osobitne, pokiaľ ide o budúcu dohodu o voľnom odchode, zelenú posunúť do druhej fázy rokovaní však môže dať jedine Európska rada, ktorá musí konštatovať dostatočný pokrok v rokovaniach, čo nateraz nie je možné konštatovať. Vzhľadom na patovú situáciu okolo finančného vyrovnania sa nachádzame relatívne ďaleko od toho, aby Európska rada na svojom stretnutí v októbri odsúhlasila prechod do negociačnej fázy a o budúcich vzťahoch. Čas nám beží neúprosne rýchlo a mne osobne sa zdá, že momentálne sme v hre, kto vydrží viac. To je všetko.